Nagovor župana Mateja Slaparja na Slavnostni akademiji v letu generala Rudolfa Maistra, Kamnik, 16. april 2024

Spoštovani predsednik Državnega sveta g. MARKO LOTRIČ, poslanec Državnega zbora g. Jožef Horvat, podžupanja Romana Učakar in podžupani sosednjih občin, svetnice in svetniki Občine Kamnik, , direktorica občinske uprave Bogomira Skvarča Jesenšek, predsednik Sekcije za vojaško zgodovino, podpolkovnik ZVEZDAN MARKOVIČ, predsednica Zveze društev general Maister Slovenije mag. Lučka Lazarev Šerbec in predstavniki ostalih društev zveze, vodja Maistrove rojstne hiše ALENKA JUVAN, vnuk generala Rudolfa Maistra gospod Borut Maister, člani Strokovne komisije za dogodke in prireditve in predsednik komisije Jože Berlec ter ostali častni gostje, občanke in občani, obiskovalke in obiskovalci lepo pozdravljeni v Kamniku – Maistrovem mestu, ko slovesno obeležujemo leto generala Rudolfa Maistra - Vojanova.

Kamnik je rojstno mesto mnogih izjemnih posameznikov, eden izmed najpomembnejših pa je prav gotovo Rudolf Maister - Vojanov, katerega okroglo obletnico rojstva, smrti in častnega meščanstva naše občine praznujemo letos in tudi z današnjo akademijo.

Rudolf Maister je eden prvih, ki je verjel v slovensko narodno prihodnost. Verjel je v samostojno, suvereno deželo, kjer bodo živeli in o svoji usodi odločali Slovenke in Slovenci. Verjel je v Ideal samostojne države, našega naroda, katerega je bil pripravljen pogumno braniti. Zaradi teh izjemnih in pogumnih dejanj, ga nedvomno lahko postavimo ob bok največjim in najbolj pomembnim osebnostim naše narodove zgodovine.

Njegovo ime je živo in prisotno v vsakem kotičku našega Kamnika, kot neizbrisen pečat, ki nas spominja na naše korenine, našo ponosno preteklost ter tlakuje našo pot v prihodnost. In čeprav je Maister Kamnik zapustil že v rosnih letih, je ostal sin Kamnika, mesto pa je ostalo močno zasidrano v njegovem srcu kot kraj sreče in brezskrbnosti.

In tako kot je Maister imel rad Kamnik, ima Kamnik rad Maistra. Ta povezanost med našim mestom in našim junakom se kaže na vsakem koraku in se prenaša skozi generacije. Kamničani so na včerajšnji dan pred 100 leti Maistru podelili naslov častnega meščana na njegovo rojstno hišo je bila leta 1938 slovesno nameščena spominska plošča. Njemu sta posvečena ulica in most, njegovo ime nosi naša gimnazija in srednja šola, v novejši zgodovini občinski praznik, Kamničanke in Kamničani praznujemo na rojstni dan našega generala.

Maistru je v Kamniku posvečen tudi spomenik, s katerim so Kamničani že leta 1970, sredi sistema, ko se Maistra ni samoumevno slavilo in omenjalo, svojemu junaku izkazali veliko čast, ljubezen in simbolno zahvalo.

Spomenik v Kamniku je bil prvi in takrat edini Maistru posvečen spomenik v Sloveniji. Niso ga postavili v Ljubljani, ne v Mariboru, niti v katerem drugem mestu, kljub njihovim zgodovinskim povezavam z Maistrom. S tem se je prav Kamnik izkazal kot pionir, ki je neustrašno stopil naprej in postavil mejnik v spoštovanju do Maistra ter poskrbel, da se je spomin na velikega junaka našega naroda ohranil. To dejanje Kamničanov je odražalo globoko pripadnost Maistru in njegovim idealom. Na odkritju spomenika se je v Kamniku tedaj kljub političnim okoliščinam zbralo 10.000 pokončnih domoljubov in takrat tudi še maistrovih borcev. Oče mi je večkrat pripovedoval o odkritju spomenika, ko so se v Kamnik zgrinjale množice ljudi iz vseh krajev občine in tudi od drugod.

S tem Maistru posvečen spomenik ni bil več le kip, ampak simbol enotnosti, simbol priznanja vrednotam, za katere se je Maister boril, in sicer v času, ko so bile te vrednote pogosto zatirane. To dejanje pa je bilo tudi izraz naše lokalne identitete in samozavesti. Kamničani smo vedno znali stopiti naprej, ne glede na izzive in ovire. Ta spomenik je tako simbol našega ponosa, naše povezanosti in naše volje po ohranjanju vrednot, ki jih je zastopal Maister.

Občina Kamnik tako danes ob spominu na generala Rudolfa Maistra – Vojanova praznuje. In ta dan ni le dan praznovanja, ampak opominja tudi na Maistrovo neustrašnost, ki je bila ključna, da je s soborci zagotovil celovitost slovenskega ozemlja, kot ga imamo danes.

Kamničani smo že mnogokrat dokazali, da se s pogumom, hrabrostjo in z gorenjsko trmo da marsikaj narediti. Če se samo spomnimo lanskoletne ujme, ko je narava pokazala svojo moč, in ko smo solidarno stopili skupaj ter si pomagali tako kot že dolgo ne.

Maistrov pogum, vztrajnost in neustrašnost naj bodo simboli naše skupnosti. Zato danes, v spomin na Rudolfa Maistra in v čast Kamniku, pozivam vse vas, da se združimo v skupnem cilju graditi boljši jutri za vse nas. Naj nas k skupni blaginji vodijo naša odločnost, enotnost in pogum.

Hvala vam, da ste del te zgodbe, hvala vam, ker soustvarjate naš Kamnik in hvala vam, ker v svojih srcih ohranjate živ spomin na velikega Rudolfa Maistra – Vojanova ter živite, ohranjate in prenašate na prihodnje rodove vrednote, ki so vodile tudi njega. Skupaj, s pogumom in odločnostjo, bomo na temeljih močne preteklosti oblikovali prihodnost, na katero bomo lahko ponosni.

Hvala Kamnik, Maistrovo mesto!